Mis on allaandmise ja leppimise peamine vahe? Minu arvates ei saa me seda teada ilma informatsioonita soovitud tulemuse kohta, sest allaandmist mõistan ma kui täiesti saavutatavast tulemusest loobumist, leppimist aga kui kohanemist teadmisega, et eesmärki polegi võimalik saavutada. Lihtne on siis, kui asi ongi nii must-valge, et kas on saavutatav või üldse ei ole … ent kui on  selline halltoonides olukord, kus asi on küll saavutatav, ent sel on hind - ükskõik kas siis millegi ohverdamise või kasvõi vaeva ja pingutuste näol? Just sellises halltsoonis muutub kellegi käitumise hindamine allaandmiseks või leppimiseks lausa eriliselt subjektiivseks. Sest igal inimesel on oma väärtusskaala kuhu ta asetab nii tulemuse kui ka hinna ning kui tulemus kaalub hinna üles langetab ta poolelijätmisele hinnangu: allaandmine; kui aga hind on suurem kui saavutatav tulemus, siis peetakse seda  leppimiseks paratamatusega.